นายกรัฐมนตรี ยืนยันเจ้าหน้าที่ควบคุมการชุมนุมตามหลักสากล ไม่ได้เริ่มปะทะก่อน พร้อมเป็นห่วงสื่อมวลชน ขอให้ระมัดระวังความปลอดภัย
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวว่า หน่วยงานความมั่นคง มีการประเมินการชุมนุมทางการเมืองของกลุ่มต่างๆ มาอย่างต่อเนื่อง ซึ่งมีทั้งกลุ่มที่ใช้ความรุนแรงและกลุ่มที่ชุมนุมโดยสงบ โดยรัฐบาลพยายามหาแนวทางให้เกิดความสงบและความปลอดภัยสำหรับทุกคน ขณะเดียวกันส่วนตัวกังวลเนื่องจากมีประชาชนบางส่วนที่ไม่พอใจกลุ่มผู้ชุมนุม ซึ่งจะต้องระมัดระวังไม่ให้เกิดการปะทะกัน ส่วนตัวมองว่าหากไม่ทำสิ่งใดที่ส่งผลกระทบต่อกัน ความรุนแรงก็จะไม่เกิดขึ้นทั้งนี้ยืนยันว่าเหตุการณ์เมื่อวันที่ 20 มีนาคมที่ผ่านมา ตำรวจไม่ได้เริ่มปะทะก่อน แต่จำเป็นต้องระงับไม่ให้เหตุการณ์รุนแรงและบานปลาย โดยปฏิบัติตามหลักสากล เพื่อควบคุมผู้ชุมนุมให้อยู่ในพื้นที่ที่กำหนดและไม่ส่งผลกระทบต่อประชาชนคนอื่น ส่วนกรณีที่ระบุว่ามีการใช้อาวุธปืนในการชุมนุมนั้น มีความเป็นห่วง และได้สั่งการให้ตรวจสอบจากกล้องวงจรปิดแล้ว โดยเจ้าหน้าที่ยืนยันว่าไม่ใช่ของเจ้าหน้าที่นอกจากนี้ เป็นห่วงสื่อมวลชนที่ปฏิบัติงานในพื้นที่ชุมนุม โดยขอให้ระมัดระวังตัว และหลีกเลี่ยงไม่อยู่ในเหตุการณ์ที่มีความรุนแรง พร้อมขอให้สื่อมวลชนช่วยกันนำเสนอข่าวที่ไม่ก่อให้เกิดการยั่วยุ หรือความรุนแรงและได้กำชับให้เจ้าหน้าที่ถ่ายภาพเหตุการณ์ทั้งหมดไว้เป็นหลักฐานแล้วส่วนกรณีมีทวิตเตอร์ระบุว่า หากเจอลูกสาวและครอบครัวของนายกรัฐมนตรีให้คุกคามได้ทันทีนั้น นายกรัฐมนตรี กล่าวว่า เป็นเรื่องที่เหมาะสมหรือไม่ เพราะครอบครัวของตนเองไม่เคยทำอะไรให้เกิดความเสียหาย ดังนั้นฝ่ายกฎหมายจะดำเนินการทั้งหมด พร้อมถามกลับว่าหากมีใครมาทำร้ายคนในครอบครัวของทุกคนจะยอมหรือไม่